זה לא חוזר
זה קורה על פי רוב לפנות חורף; או בהיות האביב על הסף,; כאשר עם חילוף התיפאורת; מחדש העולם נעוריו.; ואתה מקבל קצת סחרחורת; הנהפכת בגב לצמרמורת; ובאוזן הומה כתזמורת; של ליבך היוצא מכליו.; ובעודך מאבד חוש ביקורת,; אתה סח: האביב הנה שב.; כך אומר אתה, אך למעשה; זה לא זה, ידידי, זה לא זה.; שכן אביבים וסתווים; אינם שבים,; שבים הרוחות,; שבים העבים,; שבות הסופות; עם ריחות מרחבים,; שב הכל, קוו לקוו,; שום דבר לא חסר.; ואף על פי כן; זה אביב אחר.; הוא אחר ובשביל; אחרים הוא עכשיו -; כי אביב שהיה,; או סתיו שחלף,; אינו שב, אינו שב.; זה קורה על פי רוב מהכרח,; כי הטבע פותח דלתיו; ואתה עם כולם אץ שמח; ואת פני עצמך כאורח; מקבל אתה אז וטורח; לקרב אותך קצת, איש נלבב...; ובעודך על כתפיך טופח; אתה סח: האביב הנה שב.; כך אומר אתה, אך למעשה,; זה לא זה, ידידי, זה לא זה.; שכן אביבים וסתווים...; ובעוד נפשך ממלמלת; על אודות תור אהבה שחזר,; אתה חש כי חזרה הנזלת; ובגב הצמרמורת זוחלת.; ובכלל, מה רצים לטיילת?; באקלים אין חכמות, פשוט קר.; לא כדאי. שוב וסגור הדלת,; קח בקבוק חם ושכב. אין דבר.; כך אומר אתה, ולמעשה -; זהו זה, ידידי, זהו זה.; שכן אביבים וסתווים; אינם שבים, אינם שבים...; 